Avainsanat

Tiivistelmä



Avainsanat

1. Siirtotyöläisten sosiaaliturva – Unionin säännöstö – Henkilöllinen soveltamisala – Soveltamisalan laajentaminen koskemaan kolmansien maiden kansalaisia, joita kyseiset säännökset eivät koske heidän kansalaisuutensa vuoksi

(Henkilöiden vapaasta liikkuvuudesta tehdyn EY:n ja Sveitsin sopimuksen liitteessä II oleva A osa; neuvoston asetukset N:o 1408/71, N:o 574/72 ja N:o 859/2003)

2. Siirtotyöläisten sosiaaliturva – Perhe-etuudet – Jäsenvaltiossa laillisesti oleskelevat kolmannen maan kansalaiset, jotka eivät kuulu asetuksen N:o 859/2003 soveltamisalaan – Yhteisön säännöstön soveltamatta jättäminen

(Henkilöiden vapaasta liikkuvuudesta tehdyn EY:n ja Sveitsin sopimuksen liitteessä II oleva A osa; neuvoston asetuksen N:o 1408/71 2, 13 ja 76 artikla; neuvoston asetuksen N:o 574/72 10 artiklan 1 kohdan a alakohta)

Tiivistelmä

1. Kolmannen maan kansalaiseen, joka asuu laillisesti Euroopan unionin jäsenvaltiossa ja työskentelee Sveitsissä, ei sovelleta asuinjäsenvaltiossa asetuksen N:o 1408/71 ja asetuksen N:o 574/72 muuttamisesta soveltamisalan laajentamiseksi koskemaan kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi, annettua asetusta N:o 859/2003, koska tätä asetusta N:o 859/2003 ei mainita niiden yhteisön säädösten joukossa, jotka mainitaan henkilöiden vapaasta liikkuvuudesta tehdyn Euroopan yhteisön ja sen jäsenvaltioiden sekä Sveitsin valaliiton sopimuksen liitteessä II olevassa A osassa ja joita sopimuspuolet sitoutuvat soveltamaan.

Näin ollen asuinjäsenvaltiolla ei ole velvollisuutta soveltaa kyseiseen työntekijään ja tämän aviopuolisoon asetusta N:o 1408/71, sellaisena kuin se on muutettuna ja ajan tasalle saatettuna asetuksella N:o 118/97, sellaisena kuin se on muutettuna asetuksella N:o 1992/2006, ja asetusta N:o 574/72, sellaisena kuin se on muutettuna ja ajan tasalle saatettuna asetuksella N:o 118/97.

(ks. 39 kohta ja tuomiolauselman 1 kohta)

2. Asetuksen N:o 1408/71, sellaisena kuin se on muutettuna ja ajan tasalle saatettuna asetuksella N:o 118/97, sellaisena kuin se on muutettuna asetuksella N:o 1992/2006, 2, 13 ja 76 artiklalla ja asetuksen N:o 574/72, sellaisena kuin se on muutettuna ja ajan tasalle saatettuna asetuksella N:o 118/97, 10 artiklan 1 kohdan a alakohdalla ei ole merkitystä sellaisen kolmannen valtion kansalaisen kannalta, joka asuu laillisesti jossakin jäsenvaltiossa mutta joka ei kuulu asetuksen N:o 1408/71 ja asetuksen N:o 574/72 muuttamisesta soveltamisalan laajentamiseksi koskemaan kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi, annetun asetuksen N:o 859/2003 soveltamisalaan, koska tällaisen henkilön tilanne kuuluu asuinjäsenvaltion lainsäädännön piiriin. Pelkästään se seikka, että tämän henkilön lapset ovat unionin kansalaisia, ei saa aikaan sitä, että olisi lainvastaista kieltäytyä myöntämästä perhe-etuuksia asuinjäsenvaltiossa, kun näiden etuuksien myöntämiseksi välttämättömät laissa säädetyt edellytykset eivät täyty.

Yhteisön oikeudella ei näet puututa toimivaltaan, joka jäsenvaltioilla on sosiaaliturvajärjestelmiensä järjestämiseksi, ja yhteisön tasolla suoritetun yhdenmukaistamisen puuttuessa sosiaalietuuksien myöntämisedellytykset, sosiaalietuuksien määrä ja kesto määritetään kunkin jäsenvaltion lainsäädännössä.

(ks. 41, 43 ja 45 kohta sekä tuomiolauselman 2 kohta)